**OPĆI UVJETI NATJEČAJ**

1. **UVODNE ODREDBE**

1.1 Raspisivač i provoditelj Natječaja je Grafički fakultet Sveučilišta u Zagrebu, koje zastupa prof.dr.sc. Klaudio Pap, dekan (u daljnjem tekstu "Raspisivač").

1.2. Svrha natječaja je dobivanje jedinstvenog i kvalitetnog idejnog rješenja dizajna vizualnog identiteta Grafičkog fakulteta Sveučilišta u Zagrebu.

1.3. Na natječaju mogu sudjelovati isključivo studenti kao samostalni autori ili autorski timovi. Članovi autorskog tima mogu biti isključivo studenti.

1.4. Na natječaj se mogu prijaviti isključivo studenti Grafičkog fakulteta Sveučilišta u Zagrebu.

1.5. Na temelju prijava i poslanih prijedloga, Stručni žiri će odabrati 3 studenta autora/autorska tima kojima će Raspisivač nadoknaditi rad za izradu natječajnih rješenja.

Između 3 odabrana studenta autora/autorska tima, Stručni žiri može predložiti 1 studenta autora/autorski tim za potpisivanje ugovora i nastavak suradnje za izvedbeno rješenje.

1.6. Natječaj počinje objavom na mrežnoj stranici Raspisivača.

1.7. Svaki od natjecatelja, student autor ili autorski tim, ima pravo sudjelovanja na natječaju s najviše 3 natječajna rada.

1.8. Natječajni radovi i pripadajuća dokumentacija trebaju stići na e-adresu određenu Općim uvjetima Natječaja najkasnije do roka za primanje natječajnih radova. Natječajni radovi koji stignu nakon propisanog roka za primanje radova bit će isključeni iz Natječaja.

1.9. Svim pristiglim natječajnim radovima s prijavnicama bit će dodijeljene šifre pod kojima će se natječajni radovi voditi prilikom ocjenjivanja.

**2. POSTUPAK PRIJAVE ZA SUDJELOVANJE U NATJEČAJU**

2.1. Poziv na prijavu za javni natječaj za studente autore/autorske timove bit će objavljen na mrežnoj stranici Raspisivača www.grf.unizg.hr

2.2. Student autor i autorski timovi zainteresirani za sudjelovanje u Natječaju trebaju poslati natječajnu prijavu na e-adresu filip.cvitic@grf.unizg.hr s naslovom ‘Prijedlog vizualnog identiteta Grafičkog fakulteta Sveučilišta u Zagrebu - prijava’ najkasnije do 19. siječnja 2024. do 23:59 sati.

2.3. Natječajna prijava se sastoji od elektroničke pošte koja u prilogu treba sadržavati:

* Ispunjenu digitalnu prijavnicu (u pdf formatu)
* Stavke navedene u Projektnom zadatku.
* Životopis autora/članova tima (najviše 1 kartica teksta za samostalnog autora ili 2 kartice u slučaju grupe autora u slobodnom formatu).

2.4. Autorski timovi moraju imenovati voditelja/predstavnika tima koji ima pravo sudjelovanja i koji će biti odgovoran za Natječajni rad.

2.5. Popunjavanjem i slanjem prijavnice natjecatelji potvrđuju autorstvo Natječajnog rada, čime jamče da su ovlašteni za predaju istog i da posjeduju ovlasti daljnjeg korištenja i izmjene Natječajnog rada, te potvrđuju da, prema uvjetima Natječaja, imaju pravo sudjelovanja i da su suglasni s dodjelom ugovora o otkupu isključivog prava iskorištavanja autorskog djela bez ograničenja s obzirom na sadržaj, vrijeme i prostor i time suglasni pristupiti daljnjoj razradi Natječajnog rada. Popunjavanjem prijavnice natjecatelji kao autori jamče i da autorska prava na natječajnom radu nisu prenijeli na treću osobu te se obvezuju na sebe preuzeti svu odgovornost i sve eventualne zahtjeve trećih osoba koje bi one postavljale u vezi s predmetnim autorskim radom.

2.6. Popunjavanjem prijavnice natjecatelji potvrđuju da su suglasni s eventualnom dodjelom ugovora za daljnju razradu natječajnog rada te da su za navedeno ovlašteni i sposobni. U slučaju da autor odabranog rada i Raspisivač ne uspiju dogovoriti daljnju suradnju na razradi rada, Raspisivač ima pravo dogovoriti suradnju na razradi rada s trećima, u skladu s odredbama Zakona o autorskom pravu i srodnim pravima.

2.7. Popunjavanjem prijavnice natjecatelji potvrđuju da su pročitali Opće uvjete Natječaja i da su s njima u potpunosti suglasni.

2.8. Natjecatelji šalju jedan natječajni rad, pripremljen prema pravilima Natječaja.

**3. TIJEK NATJEČAJA**

3.1. Natječaj počinje objavom kompletne natječajne dokumentacije na mrežnoj stranici Raspisivača www.grf.unizg.hr (Opći uvjeti Natječaja, Projektni zadatak Natječaja, Prijavnica). Prilog Natječaju je logotip fakulteta.

3.2. Natjecatelji mogu postavljati pitanja putem elektroničke pošte na adresu filip.cvitic@grf.unizg.hr s nazivom: Upit - Vizualni identitet Grafičkog fakulteta Sveučilišta u Zagrebu. Odgovori na postavljena pitanja bit će objavljeni javno na mrežnoj stranici Raspisivača www.grf.unizg.hr. Imena natjecatelja koji su postavljali pitanja neće biti objavljena.

3.3. Rok za zaprimanje natječajnih radova je 19. siječnja 2024. do 23:59 sati.

3.4. Stručni žiri završit će s radom najkasnije 7 dana od roka za primanje natječajnih radova.

3.5. Rezultati natječaja bit će dostavljeni svim natjecateljima elektroničkom poštom te objavljeni na mrežnoj stranici Raspisivača najkasnije u roku 7 dana od završetka rada Stručnog žirija.

**4. DOKUMENTACIJA**

4.1. Natjecateljima će biti na raspolaganju sljedeća dokumentacija u digitalnom obliku:

* OPĆI UVJETI NATJEČAJA
* PROJEKTNI ZADATAK NATJEČAJA
* PRIJAVNICA

4.2. Pristup natječajnoj dokumentaciji otvoren je svim zainteresiranim studentima Grafičkog fakulteta Sveučilišta u Zagrebu.

4.3. Natječajna dokumentacija je besplatna i dostupna do isteka roka za predaju natječajnih radova. Natječajnu dokumentaciju moći će se preuzeti na mrežnoj stranici Raspisivača, www.grf.unizg.hr, počevši od dana objave Natječaja.

**5. SADRŽAJ NATJEČAJNOG RADA**

5.1. Prijedlog natječajnog rada treba sadržavati sve stavke opisane u Projektnom zadatku Natječaja, u digitalnom obliku.

**6. KRITERIJI ZA OCJENJIVANJE**

6.1. Stručni žiri će prilikom vrednovanja natječajnih radova prednost dati kreativnim, konkretnim, kompletnim, interaktivnim rješenjima osmišljenim na temelju razumijevanja Projektnog zadatka Natječaja. Na temelju primljenih zahtjeva Stručni žiri će odabrati 3 natjecatelja koji će dobiti naknadu za izrađen prijedlog prema sljedećim kriterijima:

* Prikladnost rješenja prema ciljanim skupinama
* Inovativnost rješenja prema ciljanim skupinama
* Uklopljenost karakteristikama brenda Grafičkog fakulteta
* Aplikativnost identiteta na proizvode natjecajnog zadatka
* Primjenjivost i izvedivost

**7. STRUČNI ŽIRI**

7.1. Stručni žiri čine osam članova, a sastavljen je od:

1. **doc.dr.sc. Filip Cvitić** – predsjednik povjerenstva
2. **Prof.dr.sc. Lidija Mandić** – član
3. **Doc.dr.sc. Dorotea Kovačević** – član
4. **izv. prof. dr. sc. Miroslav Mikota** – član
5. **doc.dr.sc. Darija Mustić** – član
6. **prof.dr.sc. Maja Strgar Kurečić** – član
7. **doc.dr.sc. Marina Vukoje** – član
8. **Trpimir Jeronim Ježić, mag. ing.** – član

7.2. U slučaju spriječenosti ili odustajanja nekog od članova Stručnog žirija Raspisivač će odrediti zamjenskog člana, odnosno članove.

7.3. Prilikom zasjedanja svi su pristigli natječajni radovi anonimni pred Stručnim žirijem. Anonimnost se mora poštovati sve dok Stručni žiri ne donese svoje mišljenje ili odluku.

7.4. Stručni žiri je samostalan u svojim odlukama. Stručni žiri razmatra natječajne radove poštujući anonimnost natjecatelja te donosi odluke isključivo na temelju kriterija navedenih u pozivu na Natječaj. Ako je potrebno natjecatelji mogu biti pozvani da odgovore na pitanja članova Stručnog žirija kako bi se razjasnili aspekti natječajnog rada.

7.5. O radu Stručnog žirija sastavlja se zapisnik koji vodi predstavnik Raspisivača. U zapisnik se moraju unijeti sve napomene članova Stručnog žirija te sadržaj dodatne komunikacije s natjecateljima, ako ih ima. Za tri najbolje ocijenjena rada potrebno je unijeti obrazloženje o dodjeli naknade. Isto tako, u slučaju odluke o nedodjeljivanju naknada, odluke o dodjeli manje od tri naknade ili odluke o preraspodjeli ukupnog fonda naknada u zapisnik je potrebno napisati posebno obrazloženje. Zapisnik potpisuju svi članovi Stručnog žirija i voditelj zapisnika.

7.6. Stručni žiri će odabrati najbolja idejna rješenja i donijeti odluku o dodjeli naknada, s obrazloženjem. Stručni žiri završava s radom nakon donošenja odluke o odabranim natjecateljskim radovima i objave rezultata Natječaja.

8. NAKNADE

8.1. Dodjeljuju se tri novčane naknade. Ukupni fond naknada iznosi, a raspodijeljen je na sljedeći način:

1. Naknada za najbolje ocijenjeni rad – **500 eura**

2. Naknada za drugi najbolje ocijenjeni rad – **200 eura**

3. Naknada za treće najbolje ocijenjeni rad – **150 eura**

8.2. Iznosi naknada predstavljaju ukupni trošak isplate.

8.3. U slučaju da natječajni radovi pristigli do roka za predaju natječajnih radova, definiranog Općim uvjetima Natječaja, svojom kvalitetom ne zadovoljavaju vrijednosne kriterije Stručnog žirija, Stručni žiri ima pravo donijeti odluku o nedodjeljivanju naknada, odluku o dodjeli manje od tri naknade ili odluku o preraspodjeli ukupnog fonda naknada.

8.4. U iznimnim uvjetima, ako je to potrebno za donošenje konačne odluke, Stručni žiri ima pravo zatražiti od natjecatelja dodatno pojašnjenje natječajnog rada.

8.5. Dodjela naknade ne podrazumijeva automatsko izvođenje najbolje ocijenjenog rada. Realizacija izvedbenog rješenja odnosno izrada Priručnika osnovnih grafičkih standarda nije predmet ovog Natječaja, već predmet posebnog ugovora između Raspisivača i autora rada kojega Raspisivač usvoji kao rješenje za realizaciju, u kojem će dogovorom odrediti opseg i rok za izradu Priručnika osnovnih grafičkih standarda, prema pravilima struke. Poželjno je da dobitnik idejnog rješenja nastavi rad na izvedbenim rješenjima, ali ukoliko Raspisivač ne dođe do zajedničkog dogovora s autorom, Raspisivač može sklopiti ugovor s trećom osobom o izvedbenim rješenjima, u skladu s odredbama ovih Općih uvjeta Natječaja.

9. ZAVRŠNE ODREDBE

9.1. Predajom Natječajnog rada autori pristaju na:

● uvjete Natječaja

● javno izlaganje i publiciranje rada (na temelju prijave rada na Natječaj)

● daljnju razradu rada ako njihov rad bude odabran za naknadu i realizaciju (na temelju dodijeljene naknade i sklopljenog ugovora o suradnji s Raspisivačem koji će obuhvatiti izradu izvedbenog rješenja natječajnog rada).

9.2. Natjecatelji su dužni držati svoj rad anonimnim do objave rezultata Natječaja. U slučaju da natjecatelji javno objave svoj rad prije službenog završetka Natječaja i tako naruše njegovu anonimnost, rad će biti diskvalificiran, te isključen iz Natječaja odnosno ocjenjivanja.

9.3. Članovi Stručnog žirija dužni su do objave rezultata Natječaja držati u tajnosti sve podatke o Natječajnim radovima pristiglim do roka za primanje Natječajnih radova.

9.4. Natjecatelj je autor natječajnog rada i pridržava autorska prava u svezi s njim u skladu s odredbama Zakona o autorskom pravu i srodnim pravima.

9.5. Raspisivač će s autorom rada čije idejno rješenje bude ocijenjeno kao najbolje, sklopiti ugovor o suradnji, uz mogućnost (ali ne i obvezu), ugovaranja daljnje suradnje na izradi izvedbenog rješenja vizualnog identiteta i ustupanju prava na korištenje autorskog djela i to isključivo ukoliko dvije strane uspiju postići međusoban zajednički dogovor o tome.

9.6. Raspisivač nije dužan nadoknaditi nikakve troškove natjecateljima.

Raspisivač zadržava pravo: poništenja ovog Natječaja, odnosno neprihvaćanja niti jednog pristiglog prijedloga rada i nedodijele naknade iz fonda naknada, bez obveze da natjecateljima obrazloži razloge te u tom slučaju ne postoji nikakva odgovornost prema natjecateljima. Na ove odluke Raspisivača natjecatelji nemaju pravo prigovora niti žalbe.

Na odluku Stručnog žirija natjecatelji nemaju pravo prigovora niti žalbe.

9.7. Natjecatelj je autor natječajnog rada i u slučaju dodjele naknade pridržava moralna autorska prava u svezi s njim dok imovinska prava ustupa Raspisivaču, u skladu s odredbama ovih Općih uvjeta Natječaja. Isplaćena naknada predstavlja i konačnu naknadu za ustup autorskih imovinskih prava u skladu s ovim Općim uvjetima Natječaja te objavljenim Pozivom.

9.8. Raspisivač se obvezuje istaknuti imena autora odabranih za dodjelu naknada u svim objavama i promotivnim materijalima vezanim uz ovaj natječaj i rezultate istog. Rapisivač će na svaki upit bilo koje treće osobe pružiti sve informacije o odabranim autorima te prema vlastitoj procjeni navoditi autore u svojim promotivnim i drugim materijalima. Autori mogu u svako doba i na bilo koji poslovno korektan način isticati Raspisivača i ovaj natječaj kao stručnu referencu. Autori su suglasni da se navedeni načini isticanja smatraju potpunim poštivanjem odredbi o isticanju autora u vezi njihovih moralnih autorskih prava.

9.9. Izrazi koji se koriste u ovom tekstu, a imaju rodno značenje, koriste se neutralno i odnose se jednako na oba spola.